《樵谷歌为双峰饶子弘赋》
明代·练子宁

金川南上佳山水，翠壁丹崖相对起。玉山三十六芙蓉，都入樵翁笑谈里。

藤萝缚屋薜荔衣，朝往青崖曛暮归。松阴遗世时高枕，谷口行歌日看棋。

昔年我作金门客，素衣半化缁尘黑。当时柱笏望西山，始信渔樵不轻得。

今年奉敕又朝天，手展诗囊索赠篇。移文未许山灵诮，伐木终期友道全。

丈夫出处须知命，轩冕山林总天定。他年我亦谢官归，迟尔长镵绿萝径。

作者简介：（?—1402）明江西新淦人，名安，以字行。洪武十八年进士。授修撰，历迁工部侍郎。建文时，与方孝孺并见信用，改吏部左侍郎，寻拜御史大夫。燕王起兵，李景隆北征屡败，子宁请诛之，不听，因大哭求死。燕王即位，缚子宁至，语不屈，被磔死，并遭灭族之祸。有《金川玉屑集》。